Dum ego Gausfredus, sanctæ Cabilonensis ecclesiæ presul, in generali conventu canonicorum residerem, anno Verbi incarnati millesimo XV, nostram adiit presentiam Odilo, venerabilis rector, humiliter obsecrans, ut nostra auctoritate et generali canonicorum assensu, perpetuale scriptum Cluniensi cœnobio et cunctis fratribus presentibus et futuris facerem, ex altare et decimis ecclesiæ Juliacensi, dantes mutua vicissitudine, pro tantæ rei premio, ecclesie Sancti Vincentii quandam ecclesiam jure perpetuo possidendam, quam eis Josfredus Sinemurensis pro remedio animæ suæ dederat. Jam dicti ergo patris suorumque monachorum petitionibus assensum prebuimus, et scriptum perpetuale fecimus, ut ab hac die, per succedentia secula nullus episcoporum Kavilonensis æcclesiæ aliquem litem inferat, de quibuslibet rebus ad eandem ecclesiam pertinentibus, salvo matris æcclesiæ synodali servicio; adnectens terribile excommunicationis vinculum, ut quicumque hoc firmamentum pontificalis auctoritatis violare temptaverit, iram Omnipotentis incurrat, et ab omnium sequestratus societate fidelium, consorcium habeat in pœnis omnium inmundorum spirituum. Testes Gausfredus presul, Hugo comes et episcopus, Otto comes, Frotgerius decanus, Joslenus, Roclenus, Acardus, Aldo, Rainerius, Ansellus. Gualo scripsit anno XXVI regnante Rotberto rege.